**12. NAPIREND**

**E l ő t e r j e s z t é s**

**Mindszentkálla Község Önkormányzata Képviselő-testületének**

**2017. február 22-i nyilvános ülésére**

**Tárgy: Mindszentkálla közterületek használatáról szóló rendelet módosítása.**

**Előterjesztő: Keszler Gyula, polgármester**

**Előkészítette: Tóthné Titz Éva aljegyző**

**----------------------------** Jogszabállyal nem ellentétes

 Előterjesztő

 -----------------------------------

 Dr. Szabó Tímea jegyző

Tisztelt Képviselő-testület!

Mindszentkálla Község Önkormányzata a 99/2016.(XI.23.) határozatában döntött arról, hogy a közterületek használatáról szóló rendeletet módosítja. A módosítás a közterület használatára vonatkozó díjakat érinti a hivatkozott határozatban meghatározott mértékek alapján.

Tekintettel a Képviselő-testület szándékára és döntésére a rendelet módosítása elkészítésre került.

A módosítás másik részét az indokolja, hogy a Képviselő-testület 2016. szeptemberi ülésén módosította a közterületek használatáról szóló 9/2008.(VI.6.) önkormányzati rendeletét (továbbiakban: Közter. r.) tekintettel a mozgóképről szóló 2004. évi II. törvény (a továbbiakban: Mk. tv.) módosítására.

A módosítás során alapvetően változott Mk. tv. 3. mellékletében meghatározott díjak mértéke, illetve rendszere, melyről a 34. § (2) bekezdése úgy rendelkezik, hogy:

A települési önkormányzat a közterületek filmforgatási célú használatát **legfeljebb** a 3. mellékletnek megfelelő mértékben meghatározott díj ellenében biztosíthatja. A naptári napon legfeljebb hat órával átnyúló éjszakai forgatások esetében a töredéknapra a 3. mellékletben meghatározott összegeket kell alkalmazni. A közterület használatáért megállapított díj a tulajdonosi joggyakorlót illeti meg. A 3. melléklet szerinti legmagasabb díjak évente a tárgyévet megelőző második évre közzétett éves fogyasztói árindexek szorzatával növelt mértékben emelkednek. A 3. melléklet e bekezdés szerinti módosított díjtételeit az MNF és a saját honlappal rendelkező települési önkormányzat az adott év elején honlapján közzéteszi.

Tekintettel az Mk. tv. 34. § (2) bekezdésében szereplő „legfeljebb” szóra a Közter. r. módosításának tervezete úgy került a Képviselő-testület elé terjesztésre, hogy a filmforgatási célú közterület használati díjakat legfeljebb a törvényben meghatározott mértékben kell a Képviselő-testületnek meghatároznia.

A Kormányhivatal ugyanakkor felhívta a figyelmünket arra, hogy az Mk. tv. felhatalmazó rendelkezési között nem szerepel a Képviselő-testület számára a díjmeghatározás lehetősége, így az Mk. tv. mellékletében szereplő díjak alkalmazandóak:

*Felhatalmazást kap a települési önkormányzat, hogy a tulajdonában álló közterületek filmforgatási célú használatának díjára vonatkozó - e törvény szabályait kiegészítő - részletes szabályokat, az alkalmazható mentességek és kedvezmények körét, a használat területi és időbeli korlátait és egyéb feltételeit, valamint a turisztikailag kiemelt közterületek körét rendeletben állapítsa meg.*

A felhatalmazás hiánya okán szükséges tehát a díjmeghatározó rendelkezések hatályon kívül helyezése.

Van továbbá lehetőség a „turisztikailag kiemelt közterültek” körének meghatározására, melyek filmforgatási célú használata magasabb díjjal jár.

|  |  |  |  |  |  |  |
| --- | --- | --- | --- | --- | --- | --- |
|  |  A |  B |  C |  D |  E |  F |
|  **1** |  Közterület-besorolás |  Forgatási terület(F) |  Technikai terület(T) |  Stábparkolási terület(P) |  Kiürítési terület(K) |  Közlekedés elől elzárt terület(E) |
|   |   |  Ft/m2/nap |  Ft/m2/nap |  Ft/m2/nap |  Ft/m2/nap |  Ft/m2/nap |
|  **5** |  A város, a megyei jogú város, a |  521 |  208 |  208 |  208 |  20 |
|   |  **járásszékhely város, a község** |  *Töredék nap esetén az alábbi díjak érvényesek\** |
|   |  **turisztikailag kiemelt területei** |  *261\** |  104\* |  104\* |  104\* |  10\* |
|  **6** |  A város, a megyei jogú város, a  |  208 |  156 |  104 |  104 |  10 |
|   |  **járásszékhely város, a község nem** |  *Töredék nap esetén az alábbi díjak érvényesek\** |
|   |  **turisztikailag kiemelt területei** |  *104\** |  78\* |  52\* |  52\* |  5\* |

Jelen előterjesztésben szerepelő rendelet tervezet az Mk. tv. vonatkozásában kizárólag a filmforgatási célú közterület használatra vonatkozó díjrendelkezések hatályon kívül helyezését tartalmazza, amennyiben a Képviselő-testület turisztikailag kiemelt közterületeket kíván meghatározni, az a következő ülésre kerülhet előterjesztésre.

INDOKOLÁS

A Képviselő-testület felülvizsgálta a közterületek használatáról szóló önkormányzati rendeletét és az abban foglalt közterület használatának díjait és megállapította, hogy azt módosítani szükséges az általa megfogalmazott döntés alapján.

E módosítás a rendelet mellékletét érinti, mely a jogszabályban meghatározott formai követelmények alapján került elkészítésre, tartalmában kizárólag a határozatban szereplő díjak kerültek módosításra.

A módosítás másik része magasabb szintű jogszabályi rendelkezésnek való megfelelést szolgál.

1.§-ban megállapításra került, hogy a rendelet 1. melléklete a jelen rendelet 1. melléklete szerint módosul.

2.§-ban az Mk. tv-nek való megfelelés érdekében szükséges hatályon kívül helyező rendelkezés szerepel.

3. §-ban a rendelet hatályba lépése került meghatározásra, kellő időt hagyva annak megismerésére, annak alkalmazása előtt.

**Előzetes hatásvizsgálat**

**a jogalkotásról szóló 2010. évi CXXX. törvény 17.§ (1) bekezdése alapján**

A rendelet-tervezet címe: Mindszentkálla Község Önkormányzata Képviselő-testülete ../2017.(II…) önkormányzati rendelete a közterületek használatáról szóló 9/2008.(VI.6.) önkormányzati rendelete módosításáról

Társadalmi-gazdasági hatása: A közterület használati díjak aktualizálása, ami a közterülethasználat egyes fajtáinál a használók számára nagyobb kiadást jelent.

Költségvetési hatása: Az emelt összegű díjak várhatóan az eddigiekhez képest nagyobb bevételt jelentenek.

Környezeti, egészségi következményei: nincs

Adminisztratív terheket befolyásoló hatása: nincs

Egyéb hatása: nincs.

A rendelet megalkotásának szükségessége: A rendeletben meghatározott díjak aktualizálása, képviselő-testületi döntés végrehajtása. Magasabb szintű jogszabályi rendelkezésnek való megfelelés.

A rendelet megalkotása elmaradása esetén várható következmények: A Képviselő-testület díjak aktualizálására vonatkozó szándéka nem teljesül. A filmforgatási célú használat vonatkozásában a rendelet nem felel meg a magasabb szintű jogszabálynak.

A rendelet alkalmazásához szükséges feltételek: - személyi: nincs

- szervezeti: nincs

- tárgyi: nincs

- pénzügyi:

Kérem a Tisztelt Képviselő-testületet, hogy az előterjesztést megvitatni szíveskedjenek.

**Mindszentkálla Község Önkormányzata Képviselő-testületének**

**../2017. (II. ..) önkormányzati rendelete**

**a közterületek használatáról szóló 9/2008. (VI. 6.) önkormányzati rendelete módosításáról**

Mindszentkálla Község Önkormányzata Képviselő-testülete az épített környezet alakításáról és védelméről szóló 1997. évi LXXVIII. törvény 54. § (5) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva a következőket rendeli el:

1. § Mindszentkálla Község Önkormányzata Képviselő-testületének a közterületek használatáról és a közterületek rendjéről szóló 9/2008. (VI. 6.) önkormányzati rendelete (a továbbiakban: Rendelet) 1. melléklet helyébe jelen rendelet 1. melléklete lép.

2.§ Hatályát veszti a Rendelet 14. § (5)-(5a) bekezdése.

3. § Ez a rendelet 2017. április 1. napján lép hatályba.

 Keszler Gyula Dr. Szabó Tímea

 polgármester jegyző

A rendelet kihirdetve: 2017. Dr. Szabó Tímea

 jegyző

1. melléklet a …/2017.(….) önkormányzati rendelethez

„ 1. melléklet a 9/2008.(VI.6.) önkormányzati rendelethez

1. **Közterület használati díj közterületek esetében**

|  |  |  |
| --- | --- | --- |
| **1.** | **A** | **B** |
| **Közterület igénybevételének célja** | **Mértéke** |
| **2.** | a közterületbe nyúló üzlethomlokzat (portál), kirakatszekrény, üzleti védőtető (előtető), ernyőszerkezet, hirdető berendezés (fényreklám), továbbá cég-és címtábla  | 500 Ft/m2/hó |
| **3.** | árusító és egyéb fülke (pl. élelmiszer, cukorka, gyümölcs, virág, könyv, hírlap, dohány árusítására szolgáló bódé, pavilon)  | 100 Ft/m2/hó |
| **4.** | az egyes létesítményekhez a közút területén kívül szükséges gépjármű-várakozóhelyek  | 10. 000 Ft/gk/év |
| **5.** | építési munkával kapcsolatos állvány, építőanyag és törmelék  | 25 Ft/m2/nap |
| **6.** | árusító automata | 1000 Ft/m2/hó |
| **7.** | alkalmi és mozgó árusítás, javító-szolgáltató tevékenység | 200 Ft/m2/nap |
| **8.** | kiállítás, vásár, sport-és kulturális rendezvények, továbbá mutatványos tevékenység  | 100 Ft/m2/nap |
| **9.** | vendéglátó ipari előkert  | 40 Ft/ m2/nap |
| **10.** | közterület felbontása | 1000 Ft/m2/nap 1 hét időtartamra, utána 3000 Ft/ m2/nap |

1. **Közterület használati díj közutak esetében**

|  |  |  |  |  |
| --- | --- | --- | --- | --- |
|  | **A** | **B** | **C** | **D** |
| **1.** | Közutak kategóriái | Az igénybevétel jellege |
| rendezvény | építési munkaterület | egyéb |
| **2.** | belterület | 8 Ft/m2/nap | 15 Ft/m2/nap | 10 Ft/m2/nap |
| **3.** | külterület | 4 Ft/m2/nap | 8 Ft/m2/nap | 5 Ft/m2/nap |

Figyelembe vehető egyéb szempontok:

- közút teljes lezárása - szorzószám: 2”